Laŭ la lasta artikolo en la Deklaracio, "Ĉiuj organizoj pri protektado kaj savado de bestoj estu reprezentataj je registara nivelo." Tamen en Esperantio ne ekzistas tiaj organizoj (TEVA mem ne estas). Krome "la Kapitulo ne estas ŝtata registaro", atentigas la Konsulo, kiu aldone rimarkas: "Specifaj konsekvencoj de la rezolucio aprobita en Bruselo povus esti: dum la kongresoj organizitaj de paktintaj establoj la distra programo ne antaŭvidu spektaklon en cirko; la kuracistoj kiuj havas la esperantan civitanecon ne akceptu sciencan esploron per vivosekcado; kaj simile. Fakte en Esperantio la konscio pri ĉi tiu problemaro ne estas adekvata, kompare al tiu pri homaj aŭ pri lingvaj rajtoj. Bonŝance almenaŭ la Esperanta Civito pioniras en ĉi tiu kampo, eĉ se rezolucio ankoraŭ ne estas leĝo, nur orientiĝo."